Pjesma Chaotica hrvatskog benda Bambi Molesters uvrštena je u seriju Breaking Bad - jednu od trenutačno najpopularnijih telvizijskih serija na svijetu.



Epizoda "Rabid Dog" u kojoj su milijuni gledatelja u SAD-u uz napete scene mogli uživati i u surf-glazbi grupe iz Siska emitirana je jučer na kabelskoj mreži AMC. Režirao ju je američki scenarist i producent Sam Catlin. Radi se o četvrtoj epizodi drugog dijela posljednje, pete sezone te hvaljene i nagrađivane serije, poznate i po odličnom soundtracku.



Instrumentalna pjesma Chaotica nalazi se na albumu "Sonic Bullets: 13 From the Hip" koji su Bambi Molestersi objavili 2001. Album je pobrao lovorike domaće i strane kritike, a jedan od najpoznatijih svjetskih internetskih portala s recenzijama glazbe Pitchfork dao mu je visoku ocjenu 7,9 od 10.



Basistica sisačkog sastava Lada Furlan Zaborac izrazila je zadovoljstvo uvrštavanjem njihove pjesme u tu hvaljenu seriju, a zasluge za to pridaje i njihovoj izdavačkoj kući Dancing Bear, ali i činjenici da se nekome tko bira glazbu za seriju "Chaotica" očito svidjela.



Posebno smo ponosni i sretni što se radi o albumu starom više od deset godina, što govori o njegovoj trajnoj kvaliteti, rekla je.